Renosterkalfie 18 keer gekapArgieffoto ‘n Twee maandeoue renosterkoei is ten minste 18 keer met byle en pangas gekap toe sy glo te naby aan stropers gekom het wat besig was om haar ma se horing af te sny. “Die babarenoster het duidelik probeer om by haar ma uit te kom toe die stropers die horing verwyder het. Hulle het haar herhaaldelik met ‘n byl en panga gekap om haar weg te jaag,” het Karen Trendler, woordvoerder van die Trust vir Bedreidgde Natuurlewe, gesê. “Die babarenoster het 18 baie diep snye oor haar gesig, een regdeur haar snoet en een regdeur haar skedel. Dit gaan egter merkwaardig goed met haar.” Stropers het in 2012 ‘n rekordgetal van 668 renosters in Suid-Afrika doodgemaak terwyl die aanvraag op die Asiese swartmark steeds toeneem. Sommige persone glo die materiaal, wat soortgelyk aan mensnaels is, het medisinale waarde. Dié bewerings is wêreldwyd afgemaak. Die kalfie word tans by ‘n spesiale weeshuis vir babarenosters naby Mokopane, sowat 250km noord van Pretoria, versorg.